જે ખેતરમાં આ વૃક્ષ હતું તેના સામેના શેઢે તેમજ તે પછીના સમાંતર ખેતરોને શેઢે રોયડાના ચાર-પાંચ તરુણ મધ્યમકદના વૃક્ષો ઉગેલા. આ વાત ની ખબર તો વસંત ઋતુમાં એમના પર બેઠેલા ફૂલો વચ્ચે સામ્યતા જોઈ પડેલી. હોળી સમયે હું જયારે પણ વતનથી બહાર હોતો ત્યારે એ વૃક્ષ મને અચૂક યાદ આવતું. સમય મળે એને જોવા હું દોડી આવતો. ધાનેરા શહેરની બહાર વગડામાં “ધોરા વાળા ” મહાદેવના મંદિરને રસ્તે ઢોળાવ પર ફૂલોથી લચી પડેલા આ વૃક્ષને જોઈ વતનનું કોઈ સ્વજન મળી ગયું હોય એવો આનંદ થયેલો. અમે એને કેસુડો સમજી ફૂલ પણ વીણેલા! હોળી માટે જ સ્તો! વડગામ તાલુકામાં રસ્તાઓની આસપાસ આ વૃક્ષો જોવા મળી જાય છે. હમણાં મારે ગામને જવાના રસ્તે ખેતરોના શેઢે આ વિરલ વૃક્ષ જોઈ ખુશ થઇ જાઉં છું.